ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τροποποίηση της οδηγίας 95/53/ΕΚ για τον καθορισμό των αρχών των σχετικών με τη διοργάνωση των επισήμων ελέγχων στον τομέα των ζωοτροφών ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

ΑΙΤΙΟΛΟΓΙΚΗ ΕΚΘΕΣΗ

Το άρθρο 251 παράγραφος 2 εδάφιο γ) της Συνθήκης ΕΚ ορίζει ότι η Επιτροπή εκδίδει γνώμη σχετικά με τις τροπολογίες που προτείνονται από το Ευρωπαϊκό Κοινοβούλιο σε δεύτερη ανάγνωση.

Η Επιτροπή παραθέτει στο σημείο 3 την γνώμη της σχετικά με τις τέσσερις τροπολογίες που προτάθηκαν από το Κοινοβούλιο.

1. Ιστορικο

α) Στις 4 Νοεμβρίου 1998, η Επιτροπή διαβίβασε στο Συμβούλιο και στο Ευρωπαϊκό Κοινοβούλιο την πρότασή της για οδηγία του Ευρωπαϊκού Κοινοβουλίου και του Συμβουλίου COM (1998) 602 τελικό - COD 1998/0301 της 3ης Νοεμβρίου 1998

β) Η Οικονομική και Κοινωνική Επιτροπή διατύπωσε ευνοϊκή γνώμη στις 24 Μαρτίου 1999.

γ) Το Κοινοβούλιο ενέκρινε την πρόταση σε πρώτη ανάγνωση χωρίς τροπολογίες και έκθεση στις 6 Δεκεμβρίου 1998.

δ) Το Συμβούλιο ενέκρινε ομοφώνως την κοινή θέση του στις 15 Νοεμβρίου 1999 καθώς και τροπολογία των διατάξεων σχετικά με την ρήτρα διασφάλισης, την οποία η Επιτροπή δεν έκανε αποδεκτή.

ε) Στις 11 Απριλίου 2000, το Ευρωπαϊκό Κοινοβούλιο ενέκρινε σε δεύτερη ανάγνωση ευρωπαϊκό νομοθετικό ψήφισμα σχετικά με την κοινή θέση του Συμβουλίου που περιλαμβάνει τέσσερις τροπολογίες της εν λόγω κοινής θέσης.

2. Σκοπος της προτασης

Η οδηγία 95/53/ΕΚ καθορίζει τις αρχές βάσει των οποίων τα κράτη μέλη πρέπει να διενεργούν επίσημους ελέγχους στον τομέα της διατροφής των ζώων. Η οδηγία καλύπτει προϊόντα καταγωγής Κοινότητας καθώς και προϊόντα από τρίτες χώρες. Η οδηγία άρχισε να ισχύει το Μάιο του 1998.

Οι τροπολογίες στην οδηγία 95/53/ΕΚ επιδιώκουν:

1. Να προβλεφθεί νομική βάση για τη μελλοντική θέσπιση εναρμονισμένων μέτρων εφαρμογής σχετικά με τον έλεγχο των εγγράφων, τον έλεγχο της ταυτότητας και τους φυσικούς ελέγχους των σχετικών εισαγόμενων προϊόντων.

2. Να προβλεφθεί σύστημα μέτρων προστασίας για τα εν λόγω προϊόντα σε περίπτωση κινδύνου για τη δημόσια υγεία, το οποίο να περιλαμβάνει διατάξεις για τη διενέργεια επιτόπιων ελέγχων σε τρίτες χώρες και στην Κοινότητα όταν είναι αναγκαίο.

3. Να προβλεφθεί σύστημα για την κατάρτιση ειδικών προγραμμάτων επιθεώρησης όταν είναι αναγκαίο, παράλληλα με τα γενικά προγράμματα που ήδη προβλέπονται από την οδηγία.

Αρχικά, η νομική βάση της πρότασης ήταν το άρθρο 100A. Εντούτοις, με την έναρξη ισχύος της Συνθήκης του Άμστερνταμ, το Συμβούλιο και η Επιτροπή συμφώνησαν ότι η πρόταση θα έπρεπε να στηρίζεται στο άρθρο 152 παράγραφος 4 της Συνθήκης.

3. Γνωμη της επιτροπης σχετικα με τις τροπολογιες του ευρωπαϊκου κοινοβουλιου

3.1. Τροπολογίες που έγιναν δεκτές από την Επιτροπή

*Τροπολογία αριθ. 1

Εισάγει αναφορά στην απόφαση του Συμβουλίου 1999/468/ΕΚ για τον καθορισμό των διαδικασιών για την άσκηση της εφαρμογής εξουσιών που έχουν ανατεθεί στην Επιτροπή. Κατά τη γνώμη της Επιτροπής, είναι, κατά συνέπεια, σαφές ότι όταν υπάρχει ανάγκη λήψης απόφασης σχετικά με μέτρα διασφάλισης, αυτό πρέπει να γίνει σύμφωνα με το άρθρο 6 της προαναφερόμενης απόφασης που προβλέπει ασφαλιστικές διαδικασίες.

*Τροπολογία αριθ. 2

Εισάγει εκ νέου το αρχικό κείμενο της πρότασης της Επιτροπής και παραλείπει τις αναφορές στο νέο άρθρο 23α. Το νέο αυτό άρθρο 23α εισήγαγε μια ρυθμιστική διαδικασία σύμφωνα με το άρθρο 5 της απόφασης 1999/468/ΕΚ. Κατά τη γνώμη της Επιτροπής, η τροπολογία προβλέπει μία ταχύτερη διαδικασία για τη λήψη έκτακτων μέτρων.

*Τροπολογία αριθ. 4

Διαγράφει το νέο άρθρο 23α που δεν χρειάζεται πλέον ενόψει των ανωτέρω τροπολογιών αριθ. 1 και 2.

*Τροπολογία αριθ. 3

Εισάγει εκ νέου στην πράξη το μεγαλύτερο μέρος του αρχικού κειμένου της πρότασης της Επιτροπής σχετικά με τους επιτόπιους ελέγχους. Η Επιτροπή δεν απέρριψε τις τροπολογίες που παρουσιάστηκαν από το Συμβούλιο σχετικά με το άρθρο αυτό δεδομένου ότι δεν θεωρήθηκαν ότι μεταβάλλουν στην ουσία το στόχο της πρότασης.

Ωστόσο, η Επιτροπή, εκτιμώντας τη στήριξη του Ευρωπαϊκού Κοινοβουλίου που παρασχέθηκε στην αρχική πρόταση της, θα επιθυμούσε να εξηγήσει λεπτομερώς τη θέση της:

Τροπολογία αριθ.3 "Νέο άρθρο 17α παράγραφος 1:

Το Ευρωπαϊκό Κοινοβούλιο εισήγαγε εκ νέου το αρχικό κείμενο της πρότασης της Επιτροπής σχετικά με το πεδίο εφαρμογής των επιθεωρήσεων των ζωοτροφών, στην οποία η συνεργασία με τις αρμόδιες εθνικές αρχές υπογραμμίζεται ιδιαιτέρως.

Κατά την άποψη της Επιτροπής, η απόφαση του Συμβουλίου που αποσκοπεί στον περιορισμό των επιθεωρήσεων της Επιτροπής "όσο το δυνατόν περισσότερο για την ομοιόμορφη εφαρμογή των απαιτήσεων της παρούσας οδηγίας" δεν είναι ουσιαστική λόγω του ότι οι επιθεωρήσεις διεξάγονται ιδίως για την επαλήθευση της τήρησης της συγκεκριμένης νομοθεσίας.

Τροπολογία αριθ. 3 "Νέο άρθρο 17α παράγραφος 2 :

Το Ευρωπαϊκό Κοινοβούλιο αποφάσισε, αντίθετα από το Συμβούλιο, ότι πρέπει να δοθεί πλήρης υποστήριξη από τα κράτη μέλη στους επιθεωρητές προκειμένου να εκτελέσουν τα καθήκοντα τους. Είναι σαφές για την Επιτροπή ότι είναι προς το συμφέρον του σχετικού κράτους μέλους, να είναι όσο το δυνατόν περισσότερο διαθέσιμο για όλες τις μορφές συνεργασίας με τους επιθεωρητές της Επιτροπής προκειμένου να ενισχύσει την εμπιστοσύνη μεταξύ των δύο αρχών.

Επιπροσθέτως, το Ευρωπαϊκό Κοινοβούλιο αποφάσισε επίσης να εισαγάγει τη δυνατότητα διενέργειας επιθεωρήσεων χωρίς προειδοποίηση στα κράτη μέλη εκ μέρους της Επιτροπής. Κατά την άποψη της Επιτροπής, αυτό ήδη πραγματοποιείται στο επίπεδο των εγκαταστάσεων, αλλά πάντοτε σε συνεργασία με τις αρμόδιες αρχές του κράτους μέλους. Η προειδοποίηση προς την αρμόδια αρχή του κράτους μέλους σχετικά με μία επιθεώρηση παραμένει προϋπόθεση για τη διενέργεια επιθεώρησης, η οποία ωστόσο δεν κοινοποιείται στη σχετική εγκατάσταση.

Η εισαγωγή της αιφνιδιαστικής επιθεώρησης θα πρέπει επίσης να εξεταστεί στο πλαίσιο της ανάγκης διασφάλισης διαρκούς πνεύματος αμοιβαίας εμπιστοσύνης και συνεργασίας μεταξύ των υπηρεσιών της Επιτροπής και των κρατών μελών.

Τροπολογία αριθ. 3 "Νέο άρθρο 17α παράγραφος 3:

Το Ευρωπαϊκό Κοινοβούλιο αποφάσισε να διαγράψει το κείμενο σχετικά με την υποχρέωση της Επιτροπής να συζητά το αποτέλεσμα των επιθεωρήσεων με την αρμόδια αρχή του κράτους μέλους πριν την κυκλοφορία της τελικής έκθεσης. Κατά τη γνώμη της Επιτροπής, δεν υπάρχει ανάγκη για τέτοιου είδους νομική υποχρέωση, δεδομένου ότι τέτοιου είδους συζητήσεις μπορούν να διεξάγονται σε οποιαδήποτε περίπτωση και η εμπειρία έχει δείξει ότι είναι δυνατή η επίτευξη περαιτέρω διευκρινίσεων σχετικά με τις επιθεωρήσεις που πραγματοποιούνται κατά τη διάρκεια μιας τελικής συνάντησης με τις αρμόδιες αρχές.

Επιπροσθέτως, το Ευρωπαϊκό Κοινοβούλιο απαιτεί να ενημερώνεται επίσης σχετικά με τα αποτελέσματα των επιθεωρήσεων της Επιτροπής στο πλαίσιο της ισότητας με τα κράτη μέλη και απαιτεί την κυκλοφορία της έκθεσης επιθεώρησης. Στο θέμα αυτό, η Επιτροπή δεν μπορεί να συμφωνήσει λόγω του γεγονότος ότι αυτό ήδη πραγματοποιείται σε άλλους τομείς, όπως είναι ο κτηνιατρικός τομέας. Η Επιτροπή παρέχει επί του παρόντος στα κράτη μέλη τη δυνατότητα να διατυπώσουν τις παρατηρήσεις τους σχετικά με το περιεχόμενο των σχεδίων εκθέσεων για τους ελέγχους που διενεργεί το Γραφείο τροφίμων και κτηνιατρικών θεμάτων. Οι παρατηρήσεις αυτές παρατίθενται με τη μορφή παραρτήματος στην τελική έκθεση.

3.2. Τροπολογίες που δεν έγιναν δεκτές από την Επιτροπή

Καμία.

4. Συμπερασματα

Η Επιτροπή συμφωνεί με όλες τις τροπολογίες της κοινής θέσεως που ψηφίστηκαν από το Ευρωπαϊκό Κοινοβούλιο. Υπογραμμίζει ωστόσο ότι οι σημαντικότερες τροπολογίες είναι εκείνες που επηρεάζουν τη διαδικασία έγκρισης ενός μέτρου διασφάλισης.

Η τροπολογία αριθ. 3 κατά συνέπεια δεν είναι ουσιαστικής σημασίας για τη βελτίωση των επιθεωρήσεων στο πεδίο των ζωοτροφών.

Ως προς το άρθρο 250 παράγραφος 2 της συνθήκης ΕΚ, η Επιτροπή τροποποιεςί την πρότασή της, όπως προαναφέρθηκε.